wickkiey/tamil-wikipedia-chunked huggingface dataset:
# கோகிமா தலைநகர் பண்பாட்டு மையம்

## வரலாறு

பண்பாட்டு மையத் திட்டம் முதன்முதலில் 2005 ஆம் ஆண்டு அங்கீகரிக்கப்பட்டது கட்டுமானமும் விரைவில் தொடங்கியது, ஆனால் ஒரு தசாப்தத்திற்கும் மேலாக நில தகராறு பிரச்சினையால் பணி நிறுத்தப்பட்டது. கோகிமா சிறப்பு நகர மேம்பாட்டு நிறுவனத்தின் மேற்பார்வையின் கீழ். கட்டுமானம் 2019 ஆம் ஆண்டு மீண்டும் தொடங்கப்பட்டது. நவம்பர் 2021 இல் அதன் திட்டமிடலுக்கு ஒரு மாதத்திற்கு முன்னதாகவே கட்டி முடிக்கப்பட்டது பண்பாட்டு மையம் டிசம்பர் 2021 அன்று பொதுமக்களுக்காகத் திறக்கப்பட்டது.
# கோகிமா தலைநகர் பண்பாட்டு மையம்

## அமைவிடம்

தலைநகர் பண்பாட்டு மையம் தேசிய நெடுஞ்சாலை 2 மற்றும் 29 ( ஆசிய நெடுஞ்சாலை 1 மற்றும் 2 ) வழியாக என்.எசு.எப். தியாகிகள் பூங்காவிற்கு மேலே காவல்துறை இருப்பு மலையில் அமைந்துள்ளது.
# ஒப்புரவு செவ்வாய்

**ஒப்புரவு செவ்வாய்** (*Shrove Tuesday*) என்பது திருநீற்றுப் புதனுக்கு முந்தைய நாள். இந்நாளில் பாவங்களை அறிக்கையிடல், பாவமன்னிப்பு பெறுதல், கடந்த ஆண்டு புனித வாரத்தில் பயன்படுத்திய குருத்தோலைகளை எரித்தல், ஒருவரின் தவக்கால பலியை அப்பங்களையும் பிற இனிப்புகளையும் உண்டு நிறைவு செய்தல் போன்ற நிகழ்வுகள் மூலம் பல கிறித்துவ நாடுகளில் கடைபிடிக்கப்படுகிறது.
# நாகாலாந்து மாநில அருங்காட்சியகம்

**நாகாலாந்து மாநில அருங்காட்சியகம்** (*Nagaland State Museum*) இந்தியாவின் நாகாலாந்து மாநிலத்தின் தலைநகரமான கோகிமாவில் உள்ள பயாவு மலையில் அமைந்துள்ளது. நாகாலாந்தின் கலை மற்றும் பண்பாட்டுத் துறையால் அருங்காட்சியகம் இயக்கப்படுகிறது. இந்த அருங்காட்சியகம் நாகாலாந்து முழுவதிலும் உள்ள பழங்கால சிற்பங்கள், பாரம்பரிய உடைகள், கல்வெட்டுகள் உள்ளிட்ட கலைப்பொருட்களின் விரிவான தொகுப்பை சேகரித்து, பாதுகாத்து, காட்சிப்படுத்துகிறது. அருங்காட்சியகம் முதன்முதலில் 1970 ஆம் ஆண்டு நவம்பர் மாதம் 25 ஆம் தேதியன்று பொதுமக்களுக்கு திறக்கப்பட்டது  
நாகாலாந்தின் கலை மற்றும் பண்பாட்டு இயக்குநரகத்தால் இயக்கப்படும் இரண்டு அருங்காட்சியகங்களில் இதுவும் ஒன்றாகும்.
# நாகாலாந்து மாநில அருங்காட்சியகம்

## வரலாறு

கலை மற்றும் பண்பாட்டு இயக்குநரகம் (முன்னர் நாகா பண்பாட்டு நிறுவனம்) 1964 ஆம் ஆண்டு நவம்பர் மாதம் முதல் தேதியன்று உருவாக்கப்பட்டது. இதன் முக்கிய கவனம் *நாகா மக்களின் வாழ்க்கை மற்றும் பண்பாட்டு ஆராய்ச்சிக்கான* ஓர் ஆராய்ச்சி நூலகம் ஆகும்.  
1970 ஆம் ஆண்டின் தொடக்கத்தில், நாகாலாந்து மாநில அருங்காட்சியக கட்டிடம் கட்டப்பட்டது. இதில் இயக்குனரகமும் இருந்தது. 1970 ஆம் ஆண்டு நவம்பர் 25 ஆம் தேதி, இனவரைவியல் காட்சியகம் கொண்ட இந்த அருங்காட்சியகம் பொதுமக்களுக்கு முறையாகத் திறக்கப்பட்டது.
# இசை மற்றும் நிகழ்த்துக் கலைகளுக்கான மண்டல சிறப்பு மையம்

**இசை மற்றும் நிகழ்த்துக் கலைகளுக்கான மண்டல சிறப்பு மையம்** (*Regional Centre of Excellence for Music & Performing Arts*) இந்தியாவின் நாகாலாந்து மாநிலத் தலைநகரமான கோகிமா மாவட்டத்தில் உள்ள இயோட்சோமாவில் அமைந்துள்ளது. 2004ஆம் ஆண்டு தொடங்கப்பட்ட இசை மற்றும் கலை நிகழ்ச்சிகளுக்கான இச்சிறப்பு மையம் 2013 ஆம் ஆண்டு நாகாலாந்தின் முதலமைச்சரால் முறையாகத் திறந்து வைக்கப்பட்டது. பண்பாட்டு மையமான இந்த மையத்தில் பல்நோக்கு மண்டபம் மற்றும் சமகால கலைகளின் காட்சியறை போன்றவை உள்ளன. கலைஞர்கள் தங்கள் கலைகளை காட்சிப்படுத்தவும் விற்கவும் இம்மையம் உதவுகிறது.
# பௌலா ரிச்மன்

**பௌலா ரிச்மன்** (ஆங்கிலம்: Paula Richman), ஐக்கிய அமெரிக்க நாட்டின் ஓஹியோ மாநிலத்தில் உள்ள லோரெய்ன் கவுண்டியில் உள்ள ஓபர்லின் (ஆங்கிலம்: Oberlin) நகரில் அமைந்துள்ள ஓபர்லின் கல்லூரியில் மதத் துறையின் எமரிட்டா வில்லியம் எச்.டான்ஃபோர்த் பேராசிரியர் ஆவார். தமிழ் மொழி மற்றும் இலக்கியங்களைக் கற்பதிலும் ஆர்வம் கொண்ட இவர் இந்து இதிகாசமான இராமாயணத்தின் மூலம் மீதான ஆர்வம் காரணமாக கடந்த மூன்று தசாப்தங்களுக்கு மேலாக ஆய்வு செய்து வருகிறார். இவருடைய இராமாயண ஆய்வுகளுக்காக இந்தியாவில் மிகவும் பரவலாக அறியப்பட்டவர் ஆவார்.
# பௌலா ரிச்மன்

## வாழ்க்கை மற்றும் தொழில்

பௌலா ரிச்மன் மதங்களின் வரலாற்றில் தனது முதுகலை பட்டத்தை பெற்ற பிறகு, சிகாகோ பல்கலைக்கழகத்தில் பௌத்த காவியமான மணிமேகலையை தன் ஆய்வுக்கு எடுத்துக்கொண்டு முனைவர் பட்டம் பெற்றார். அவர் தமிழ், சமஸ்கிருதம் உட்பட பல மொழிகளைப் படித்துள்ளார். இவரது பேராசிரியர் பணியில் பல விருதுகளை வென்றுள்ளார்.  
சிகாகோ பல்கலைக் கழகத்தில் மைக்கேல் எச். பிஷரை சந்தித்துள்ளார். இவர்கள் திருமணத்திற்குப் பின்னர் கணவர் மைக்கேல் எச். பிஷர் ஓபர்லினில் உள்ள ஓபர்லின் கல்லூரியில் வரலாற்றுத் துறையின் எமரிட்டஸ், ராபர்ட் எஸ். டான்ஃபோர்த் பேராசிரியராக உள்ளார். இவரும் சிகாகோ பல்கலைக்கழகத்தில் வரலாற்றில் முனைவர் பட்டம் பெற்றார். பௌலா ரிச்மன் கேரளாவில் நடைபெறும் கேரள இலக்கிய திருவிழாவில் இவர் முனைப்புடன் கலந்து கொண்டு உரையாற்றி வருகிறார். இந்தத் திருவிழா கேரளா அரசு, கேரளா சுற்றுலா துறை, மற்றும் டி.சி.கிழக்கேமுரி ஆகியோரால் ஒருங்கிணைப்பட்டு கேரளாவின் அரபிக் கடற்கரை நகரங்களில் நடத்தப்படுகிறது.
# பௌலா ரிச்மன்

## இராமாயண ஆய்வுகள்

இவர் சிகாகோ பல்கலைக்கழகத்தில் தமிழ் கற்றார். தமிழ் மொழியை நன்கு கற்றுக்கொள்வதற்காக இரண்டு வருடங்கள் கோவையிலும் மதுரையிலும் இருந்துள்ளார். தன் கல்லூரி நாட்களில் இராமாயணம் குறித்துக் கேள்விப்பட்டுள்ளார். ஆர்.கே.நாராயணனின் இராமாயணம் (ஆங்கில பதிப்பு) படித்து வியந்துள்ளார். வால்மீகி மற்றும் துளசிதாசர் இராமாயணம் மட்டுமின்றி தமிழில் கம்பராமாயணமும் மலையாளத்தில் எழுத்தச்சன் இராமாயணம் மற்றும் மாப்பிள்ள இராமாயணமும் இவரைக் கவர்ந்தன.  
இராமாயணம் குறித்து பல நூல்களை எழுதியுள்ளார். "*பல ராமாயணங்கள்*" (Many Ramayana) என்ற நூல் இராமாயணத்தை எழுதிய ஆசிரியர்களைப் பற்றியது. இந்த நூல் இந்து சமய ஆர்வலர்களிடமிருந்து விமர்சனங்களை எதிர்கொண்டது. இந்நூலின் மிகவும் சர்ச்சைக்குரிய பகுதி வரலாற்றாசிரியர் அ.கி.இராமானுசன் இயற்றிய முன்னூறுு இராமாயணங்கள் என்ற கட்டுரையாகும். அவரது இரண்டாவது புத்தகமான "இராமாயணம் குறித்த கேள்வி" (Questioning Ramayana) என்ற நூல் வாசகர் மனதிலும் எழும் சந்தேகங்களைப் பற்றியது. மூன்றாவது புத்தகம் "நவீன தென்னிந்தியாவில் இராமாயணக் கதைகள்" ஆகும். இராமாயணம் தொடர்புடைய தோல்பாவைக் கூத்துக் கலையிலும் இவர் ஆர்வம் காட்டி வருகிறார்.
# பௌலா ரிச்மன்

## எழுதிய நூல்கள்

; Books
- 1. *Many Ramayanas: The Diversity of a Narrative Tradition in South Asia*. by Paula Richman (Editor) Publisher: Oxford Universit Press, 1997
- 2. *Ramayana Stories in Modern South India Ramayana Stories in Modern South India: An Anthology an Anthology*. by Paula Richman. Published by Indiana Univ Pr, 2008
- 3. *Questioning Ramayanas: A South Asian Tradition*. by Paula Richman (Editor) Published by University of California, Berkeley, 2001
- 4. *Women, branch stories, and religious rhetoric in a Tamil Buddhist text (Foreign and comparative studies. South Asian series)*. by Paula Richman
- 5. *Extraordinary Child: Poems from a South Indian Devotional Genre*. by Paula Richman. Published by Univ of Hawaii Pr, 1997
- 6. *Performing the Ramayana Traditions: Enactment, Interpretation, and Argument*. by Paula Richman (Editor), Rustom Bharucha (Editor)
- 7. *The Crisis of Secularism in India*. by Anuradha Dingwaney Needham (Editor), Rajeswari Sunder Rajan (Editor), Shabnum Tejani (Contributor), Paula Richman (Contributor)
- 8. *Gender and Religion: On the Complexity of Symbols*. Bynum, Caroline Walker & Harrell,Stevan & Richman, Paula (editor). Published by Beacon Press, Boston MA, 1986
# அம்பிவலி குகைகள்

**அம்பிவலி குகைகள்** (ஆங்கிலம்: Ambivali Caves) அல்லது **அம்பிவலி லெனி** என்பது மஹாராஷ்டிராவின் ராய்காட் மாவட்டத்தில் உள்ள நேரல் (नेरळ ) அருகே உள்ள பௌத்த குகைகளின் தொகுப்பு ஆகும், இது கல்யாணுக்கு தென்கிழக்கே 8 கி.மீ. தொலைவில் அமைந்துள்ளது. குகைகள், ஓர் ஆற்றின் குழிவான பகுதியில் அமைந்துள்ள, தாழ்வான மலையில் வெட்டப்பட்டுள்ளன. இங்கு தாழ்வாரம் மற்றும் பல நீர் தொட்டிகளுடன் கூடிய 12 விகாரை அறைகள் உள்ளன. தாழ்வார தூணில் பிராமி எழுத்துகளில் பொறிக்கப்பட்ட கல்வெட்டு ஒன்று கண்டறியப்பட்டுள்ளது.
# அக்தர் மொகியுதின்

**அக்தர் மொகியுதின்** (*Akhtar Mohiuddin*) இந்தியாவின் சம்மு காசுமீர் மாநிலத்தைச் சேர்ந்த ஓர் எழுத்தாளர் ஆவார். காசுமீரி மொழியில் எழுதிய நாவலாசிரியர், நாடக ஆசிரியர் மற்றும் சிறுகதை எழுத்தாளர் என பன்முகங்களுடன் அறியப்படுகிறார். 1928 ஆம் ஆண்டு ஏப்ரல் மாதம் 17 ஆம் தேதியன்று சிறீநகரில் பிறந்தார். இவரது இயற்பெயர் குலாம் மொகியுதின் வானி என்பதாகும். நவீன காசுமீரி இலக்கியத்தின் வளர்ச்சிக்கு குறிப்பிடத்தக்க பங்களிப்பைச் செய்தார். தோடு தாக் என்ற இவரது நாவல் காசுமீரி மொழியில் எழுதப்பட்டு வெளியிடப்பட்ட முதல் நாவலாகக் கருதப்படுகிறது. சத் சங்கர் என்ற சிறுகதைத் தொகுப்பிற்காக 1958 ஆம் ஆண்டு அக்தருக்கு சாகித்ய அகாடமி விருது வழங்கப்பட்டது.  
அக்தர் மொகியுதின் ஆரம்பத்தில் உருதுவில் எழுதினார். சத் சங்கர் மற்றும் சோன்சல் என்பவை இவர் எழுதிய சிறுகதைத் தொகுப்புகளாகும். சில நாடகங்களையும் எழுதினார். மனித இயல்பைச் சித்தரிப்பதும், மனித இயல்பைக் கையாளுவதும் இவரது எழுத்துக்களின் முக்கிய அம்சங்களாகும். இந்திய அரசு இவருக்கு 1968 ஆம் ஆண்டில் பத்மசிறீ விருதை வழங்கியது. "காசுமீரின் தேசிய நாயகனாக" கருதப்பட்ட மக்பூல் பட் தூக்கிலிடப்பட்டதற்கு எதிர்ப்பு தெரிவித்து பத்மசிறீ விருதை அக்தர் திருப்பி அளித்தார்.  
அக்தர் மொகியுதின் 2001 ஆம் ஆண்டில் காலமானார்.
# புத்தகோல்

**புத்தகோல்** (ஆங்கிலம்: Budhakol) என்பது ஒடிசாவின் மரபார்ந்த சுற்றுலா தலமாகும், இது இந்தியாவின் ஒடிசாவில் உள்ள கஞ்சம் மாவட்டத்தில் புகுடா (ஆங்கிலம்: Buguda) தொகுதியில் அமைந்துள்ளது. இது மாவட்ட தலைமையகத்தில் இருந்து சுமார் 92 கி.மீ தொலைவில் அமைந்துள்ளது. மரபார்ந்த இத்தலம் பசுமையான மரங்கள், குகைகள், கோவில்கள் மற்றும் வற்றாத நீர்வீழ்ச்சிகளுக்கு பெயர் பெற்றது, இத்தலம் சுற்றுலாப் பயணிகளை வெகுவாக ஈர்க்கிறது. ஐந்து கோயில்கள் கொண்ட தொகுப்பு இந்த இடத்தின் மற்றொரு சிறப்பாகும். பஞ்ச மகாதேவர் கோவில் என்று புகழ் பெற்ற ஸ்ரீ ஸ்ரீ மகரேசுவர் சுவாமி, ஸ்ரீ ஸ்ரீ கங்காதரேஸ்வர் சுவாமி, ஸ்ரீ ஸ்ரீ ஜகதீஸ்வர் சுவாமி, ஸ்ரீ ஸ்ரீ சித்தேஸ்வர் சுவாமி, ஸ்ரீ ஸ்ரீ புத்தேஸ்வர் சுவாமி ஆகிய ஐந்து கோவில்கள் இங்கு உள்ளன.
# புத்தகோல்

## வரலாறு

புத்தகோல் என்ற இடத்தின் பெயர் *பதேஸ்வரா* என்பதிலிருந்து உருவானது. அதாவது தியான நிலையில் இருக்கும் புத்தர் என்பது இதன் பொருள். புத்தர் இந்த இடத்திற்கு வந்ததாக திடமாக நம்பப்படுகிறது. ஹூன்ட்சாங் என்ற இடத்திற்குச் சென்று, புத்தர் பௌத்தர்களின் கற்றல் மற்றும் கற்பித்தலைக் கண்டாராம். இது பௌத்தத்தைக் கற்றுக்கொள்வதற்கான சிறந்த இடம் என்றும் கருதினாராம். பஞ்சுமகாதேவர் கோவில்கள் ஜகத்குரு ஆதிசங்கராச்சாரியார் காலத்தில் கட்டப்பட்டதாக நம்பப்படுகிறது. எனவே இந்த இடம் பௌத்தம் மற்றும் இந்து மதம் இரண்டின் கலவையாகத் திகழ்கிறது.
# புத்தகோல்

## சுற்றுலா

புத்தகோல் இதன் பௌத்த கலாச்சாரத்திற்காக பரவலாக அறியப்படும் தலமாகும். இந்த இடத்தில் பல பௌத்த எச்சங்கள் காணப்படுகின்றன. இவ்விடத்தில் பௌத்தர்கள் தங்கியிருக்கலாம் என்றும் எண்ணத் தோன்றுகிறது. இந்த இடத்தின் சிறப்பு அம்சம் என்னவெனில் குகைகள், காடுகள் மற்றும் நீர்வீழ்ச்சி ஆகியவற்றின் கலவையாகும், ஐந்து கோயில்களின் தொகுப்பையும் சுற்றுலா பயணிகள் கட்டாயம் பார்க்க வேண்டும். இங்குள்ள 42 அடி உயரமுள்ள சிவன் மற்றும் பார்வதியின் சிலைகளை இந்திய இளவரசி இப்சிதா பதி (ஆங்கிலம்: Ipsita Pati) நன்கொடையாக அளித்துள்ளார்:
# புத்தகோல்

## சுற்றுலா

### குகை

புத்தகோல் என்பது யாத்ரீகர்கள் மற்றும் சுற்றுலாப் பயணிகள் அடிக்கடி வருகை தரும் ஒரு அறிவியல் தலமாகும். குகைகள் இத்தலத்தின் மிகவும் கவர்ச்சிகரமான அம்சங்களில் ஒன்றாகும். புகுடாவிலிருந்து வடக்கே 3 கி.மீ. தொலைவில் இந்த இடம் அமைந்துள்ளது. மலையின் உச்சியில் ஏறும் போது, தெற்கே ஒரு மிகப் பெரிய கல்லைக் காணலாம். இது *பத்தரகாய்* என்று அழைக்கப்படுகிறது. ஒரே மலையில் சுற்றுலாப் பயணிகள் வெவ்வேறு குகைகளைக் காணலாம். பௌத்த பிக்குகள் தங்கி தியானம் செய்யும் *சித்த கும்பா* அவற்றில் ஒன்று. *தயானா* என்ற மற்றொரு குகையும் உள்ளது. கோவிலுக்கு செல்லும் மலைப்பாதையில் சுமார் 495 படிகள் உள்ளன.
# புத்தகோல்

## சுற்றுலா

### நீர்வீழ்ச்சிகள்

மலைகளின் மேல் பகுதியில் ஒரு வற்றாத நீரோடையிலிருந்து, *பஞ்சுரியா* என்ற நீர்வீழ்ச்சி உருவாகிறது. அருவியில் இருந்து வரும் தண்ணீர், 25 அடி உயரத்தில் இருந்து ஆலமரத்தின் மீது பாய்ந்து, தூவானமாக சிதறுகிறது. *பஞ்சுரியா* நீர்வீழ்ச்சியின் நீர் மருத்துவ குணங்களைக் கொண்டதாக நம்பப்படுகிறது.
# புத்தகோல்

## திருவிழாக்கள்

- மஹாசப்தமி
- சம்பா தசமி
- ரத யாத்திரை
- தண்டா யாத்ரா (ஏப்ரல்)
- துர்கா பூஜை
- காளிபூஜை
- போல்பம்
- கார்த்திகைபௌர்ணமி
- மஹாசிவராத்திரி
# அனில் பனச்சூரன்

**அனில் பனச்சூரன்** (*Anil Panachooran*) (20 நவம்பர் 1969 - 3 ஜனவரி 2021) என்பவர் இந்தியாவைச் சேர்ந்த ஓர் எழுத்தாளர் ஆவார். 1969 ஆம் ஆண்டு நவம்பர் மாதம் 20 ஆம் தேதியன்று அனில் பிறந்தார். வழக்கறிஞர், கவிஞர் மற்றும் பாடலாசிரியர் என பன்முகங்களுடன் இயங்கினார். மலையாளத் திரையுலகில் பணியாற்றினார். அனிலின் கடைசி பாடல் வரிகள் "வித்தின் செகண்ட்சு (2021) என்ற திரைப்படத்திற்காக எழுதப்பட்டது. இறப்பதற்கு சில மணிநேரங்களுக்கு முன்பு தனது பாடலின் கடைசி வரிகளை எழுதி முடித்தார்.
# அனில் பனச்சூரன்

## இறப்பு

இந்தியாவில் கோவிட்-19 தொற்றுநோய்களின் போது கோவிட்-19 நோயால் பாதிக்கப்பட்ட இவர் சிகிச்சையில் இருந்தபோது மாரடைப்பு ஏற்பட்டு 2021 ஆம் ஆண்டு சனவரி மாதம் 3 ஆம் தேதியன்று இறந்தார். இறந்தவுடன், உறவினர்கள் பிரேத பரிசோதனைக்கு கோரிக்கை விடுத்தனர். பின்னர் காவல்துறையினர் இயற்கைக்கு மாறான மரணம் என்று வழக்கு பதிவு செய்தனர்.
# அனில் பனச்சூரன்

## விருதுகள்

- சிறந்த பாடலாசிரியருக்கான ஆசியாநெட் திரைப்பட விருது -2008
- சிறந்த பாடலாசிரியருக்கான பிலிம்பேர் திரைப்பட விருது -2008
# நிசாம் அரண்மனை

**நிசாம் அரண்மனை** (*Nizam Palace*) என்பது இந்திய மாநிலமான மேற்கு வங்காளத்தின் தலைநகரான கொல்கத்தாவில் (முன்னர் கல்கத்தா என அழைக்கப்பட்டது) போஸ் சாலையில் உள்ள ஒரு பாரம்பரிய அடுக்குமாடி கட்டிடமாகும். இது 1933-ல் கட்டப்பட்டது. ஐதராபாத்தின் 7வது நிசாம் மிர் உஸ்மான் அலி கான், ஜே.சி கால்ஸ்டான் (1859-1947) என்று அழைக்கப்படும் ஆர்மீனிய வம்சாவளியைச் சேர்ந்த ஜோஹன்னசு கராபி என்பவரிடமிருந்து தனது கொல்கத்தா இல்லமாக இதை வாங்கினார். இங்கு வருகைபுரிந்த விருந்தினர்களில் 8வது மன்னர் எட்வர்ட் அடங்குவர். முதலாம் உலகப் போரின் போது இந்த அரண்மனை மருத்துவமனையாகப் பயன்படுத்தப்பட்டது.
# நிசாம் அரண்மனை

## வரலாறு

கால்ஸ்டான் தனது மனைவியின் அன்பின் நினைவாக இந்த மாளிகையைக் கட்டினார். இதற்கு கால்ஸ்டான் பூங்கா என்று பெயரிட்டார். பின்னர் 1933-ல் ஐதராபாத் நிசாம் மிர் உஸ்மான் அலி கானுக்கு இந்த அரண்மனை விற்கப்பட்டது. நிசாம் ஆரம்பத்தில் இதற்குச் *சபா அரண்மனை* என்று பெயரிட்டார். இதன் பெயர் பின்னர் நிசாம் அரண்மனை என இதன் பெயர் மாற்றப்பட்டது.
# நீலம் சர்மா

**நீலம் சர்மா** (*Neelum Sharma*) இந்தியாவைச் சேர்ந்த ஒரு செய்தித் தொகுப்பாளர் ஆவார். 1969 ஆம் ஆண்டு பிறந்த இவர் தூர்தர்சனின் அறிவிப்பாளர்களில் ஒருவராக நன்கு அறியப்பட்டார். இந்தியாவில் பெண்களுக்காக வழங்கப்படும் மிக உயரிய குடிமக்கள் விருதான நாரி சக்தி புரசுகார் விருதைப் பெற்றுள்ளார்.
# நீலம் சர்மா

## வாழ்க்கை

யுடன் தேயசுவினி நிகழ்ச்சியில் நீலம் சர்மா (இடது)|]]  
தேயசுவினி என்ற நிகழ்ச்சியின் மூலம், இந்தியாவின் பெண்கள் சாதனையாளர்களை நீலம் மையப்படுத்தினார். நீலம் சர்மா 1995 ஆம் ஆண்டு முதல் தூர்தர்சனில் தனது வாழ்க்கையைத் தொடங்கினார். 20 ஆண்டுகளுக்கும் மேலாக தொலைக்காட்சியுடன் தொடர்புடையவராக பணியில் இருந்தார். 17 ஆகஸ்ட் 2019 ஆம் ஆண்டு ஆகத்து மாதம் 17 ஆம் நாள் தனது 50 வயதில் புற்றுநோயால் இறந்தார்.
# சிங்பான் வனவிலங்கு சரணாலயம்

**சிங்பான் வனவிலங்கு சரணாலயம்** (*Singphan Wildlife Sanctuary*) இந்தியாவின் நாகாலாந்து மாநிலம் மோன் மாவட்டத்தில் அமைந்துள்ளது. 2018 ஆம் ஆண்டு ஆகத்து மாதம் 16 ஆம் நாளன்று நாகாலாந்து அரசாங்கம் இச்சரணாலயத்தை யானைகள் காப்பகமாக அறிவித்தது. 'சிங்பன் யானைகள் காப்பகம்' என்றும் அழைக்கப்படும் இச்சரணாலயம் நாட்டின் 30 ஆவது யானைகள் காப்பகமாகும்.
# சிங்பான் வனவிலங்கு சரணாலயம்

## அமைவிடம்

சிங்பான் வனவிலங்கு சரணாலயம் 5825 ஏக்கர் அல்லது 23.57 சதுர கி.மீ பரப்பளவைக் கொண்டுள்ளது. நாகாலாந்தின் வடமேற்கு பகுதியில் அமைந்துள்ள சிங்பன் வனவிலங்கு சரணாலயம் அசாமில் அமைந்துள்ள அபய்பூர் காப்புக்காடுகளுடன் தன் எல்லையைப் பகிர்ந்து கொள்கிறது.
# சிங்பான் வனவிலங்கு சரணாலயம்

## தாவரங்களும் விலங்குகளும்

வனவிலங்கு சரணாலயத்தில் பல்வேறு வகையான தாவரங்கள் மற்றும் விலங்குகள் உள்ளன. மரங்களும் மருத்துவ குணமும் நிறைந்த மரங்கள் இங்கு வளர்கின்றன. காட்டு அல்லிகள், மேப்பிள் மரங்கள், வெள்ளை மந்தாரைகள், நீல வாண்டா போன்றவை இங்கு காணப்படும் சில வகையான மூலிகைகளும் , உண்ணக்கூடிய தாவரங்களும் ஆகும். யானைகள், புலிகள், கொம்புக் கோழிகள், மலை ஆடுகள், புள்ளி சிறுத்தைகள், இருவாய்ச்சிப் பறவைகள் போன்ற சில விலங்குகளும் இங்கு காணப்படுகின்றன.
# தில்வார் கான்

**தில்வார் கான்** (*Dilwar Khan*) வங்காள தேசத்தைச் சேர்ந்த ஒரு கவிஞர் ஆவார். 1937 ஆம் ஆண்டு சனவரி மாதம் முதல் தேதியன்று இவர் பிறந்தார். கோனோ மனுசர் கோபி என்றழைக்கப்படும் மக்கள் கவிஞராக அறியப்படும் தில்வார் கானுக்கு 1980 ஆம் ஆண்டு வங்காளதேச அகாடமியின் இலக்கிய விருது வழங்கப்பட்டது. 2008 ஆம் ஆண்டு இரண்டாவது உயரிய குடிமக்கள் விருதான எகுசே பதக்கத்தையும் வங்காள தேச அரசாங்கம் இவருக்கு வழங்கி சிறப்பித்தது.  
பிரித்தானிய இந்தியாவின் ஒரு பகுதியான வங்காளதேசத்தின் 64 மாவட்டங்களில் ஒன்றான சில்கெட்டு மாவட்டம் தெற்கு சுர்மாவில் உள்ள பார்தோகோலாவில் தில்வார் கான் பிறந்தார். 1981 ஆம் ஆண்டு இவருக்கு வங்காளதேச அகாடமியின் உறுப்பினர் தகுதி கிடைத்தது. 2013 ஆம் ஆண்டு அக்டோபர் மாதம் 10 ஆம் தேதியன்று தில்வார் கான் காலமானார்.
# அலி இமாம்

**அலி இமாம்** (Ali imam) வங்காளதேச நாட்டைச் சேர்ந்த குழந்தைகள் எழுத்தாளர் ஆவார். ஒளி ஒலிசார் காட்சி அமைப்பாளராகவும் செயற்பட்டார். பல அறிவியல் கதைகளையும் , குழந்தைகளுக்கான பயணக் கதைகளையும் எழுதியுள்ளார். 2001 ஆம் ஆண்டு சிறார் இலக்கியத்தில் இவருக்கு வங்காளதேச அகாடமியின் இலக்கிய விருது வழங்கப்பட்டது.
# அலி இமாம்

## குழந்தைப் பருவம்

அலி இமாம் பிராமணபரியாவில் பிறந்தார். பிறந்த ஆறு மாதங்களுக்குப் பிறகு, இவரது முழு குடும்பமும் டாக்காவிற்கு மாறியது. தனது குழந்தைப் பருவத்தை பழைய டாக்காவின் லிங்கன் சாலையின் தட்டாரிபசாரில் உள்ள நவாப்பூரில் கழித்தார்.
# அலி இமாம்

## வேலை

இமாம் 630 எண்ணிக்கைக்கும் மேற்பட்ட புத்தகங்களை எழுதியுள்ளார். கிட்டத்தட்ட 40 புத்தகங்களை மொழிபெயர்த்துள்ளார். குழந்தை உளவியல், மனிதநேயம் மற்றும் சாகசம் ஆகியவை இவரது எழுத்தில் காணப்படுகின்றன.  
இமாம் வங்காளதேச தொலைக்காட்சியின் பொது மேலாளராக இருந்தார். 2006 ஆம் ஆண்டு பணியில் இருந்து ஓய்வு பெற்றார்.
# மோகித்து கமல்

**மோகித்து கமல்** (*Mohit Kamal*) வங்காளதேச நாட்டைச் சேர்ந்த ஒரு மனநல மருத்துவர் ஆவார். புனைகதை எழுத்தாளராகவும் இவர் அறியப்படுகிறார். குழந்தை இலக்கியத்திற்கான பங்களிப்பை அங்கீகரிக்கும் வகையில், 2011 ஆம் ஆண்டு அக்ரானி வங்கி சிசு அகாடமியின் குழந்தை இலக்கிய விருது இவருக்கு வழங்கப்பட்டது. புனைகதை பிரிவில் வங்காளதேச அகாடமியின் இலக்கிய விருதும் 2018 ஆம் ஆண்டு மோகித்து கமலுக்கு வழங்கப்பட்டது.
# மோகித்து கமல்

## இளமைப் பருவம்

மோகித்து கமல் 2 ஜனவரி 1960 ஆம் ஆண்டு சனவரி மாதம் 2 ஆம் தேதியன்று சிட்டகாங்கின் சாண்ட்விப் துணை மாவட்டத்தில் அசாதுல் அக் மற்றும் மசூதா காதுன் ஆகியோருக்கு மகனாகப் பிறந்தார். சிட்டகாங் கல்லூரிப் பள்ளி மற்றும் கல்லூரியில் இடைநிலைக் கல்வியையும், சிட்டகாங் கல்லூரியில் உயர்நிலைக் கல்வியையும் முடித்தார். சில்கெட்டு ஒசுமானி மருத்துவக் கல்லூரியில் மருத்துவப் பட்டம் பெற்றார்.
# மோகித்து கமல்

## விருதுகள்

- அக்ரானி வங்கி சிசு அகாடமி குழந்தை இலக்கிய விருது (2011)
- வங்காளதேச அகாடமி இலக்கிய விருது (2018)
# கிறிஸ்தவ நாடு

**கிறிஸ்தவ நாடு** அல்லது **கிறித்துவ அரசு** என்பது கிறிஸ்தவ மதத்தின் ஒரு வடிவத்தை தன் அதிகாரப்பூர்வ மதமாக அங்கீகரிக்கும் ஒரு நாடு ஆகும். பெரும்பாலும் இந்நாடு, ஒரு அரசு தேவாலயத்தைக் கொண்டிருக்கும். இந்த ஆலயம் அரசாங்கத்தை ஆதரிக்கும், அரசாங்கத்தால் ஆதரிக்கபட்டு இயங்கும் ஓர் அமைப்பாகும்.  
அர்மேனியா, அபிசீனியா, ஜார்ஜியா, ரோமானியப் பேரரசு மற்றும் பைசண்டைன் பேரரசு ஆகியவை முதன்முதலாக தங்களை கிறிஸ்தவ நாடுகளாக அறிவித்தன.  
இன்று, பல நாடுகள் அதிகாரப்பூர்வமாக தங்களை கிறிஸ்தவ அரசுகளாக அடையாளப்படுத்துகின்றன அல்லது அரசு தேவாலயங்களைக் கொண்டுள்ளன. இந்த நாடுகளில் அர்ஜென்டீனா, அர்மேனியா, கோஸ்டாரிகா, எல் சால்வடார், டென்மார்க் (கிரீன்லாந்து உட்பட),இங்கிலாந்து, எத்தியோப்பியா, பரோயே தீவுகள், ஜார்ஜியா, கிரீசு, ஹங்கேரி, ஐஸ்லாந்து, லிச்சென்ஸ்டீன், மால்டா, மொனாக்கோ, நார்வே, சமோவா, செர்பியா, டோங்கா, துவாலு, வாடிகன் நகரம், மற்றும் ஜாம்பியா ஆகியவை அடங்கும்.  
ஒரு கிறிஸ்தவ அரசானது, மதச்சார்பற்ற அரசுகள், இறைமறுப்பு அரசுகள், அல்லது யூத அரசுகள், அல்லது இசுலாமிய அரசுகள் போன்ற மற்ற அரசுகளுக்கு முரணாக உள்ளது.
# பி. ஆர். சீனிவாசன்

**பி. ஆர். சீனிவாசன்** (*P. R. Srinivasan*)(27 ஜூன் 1920-திசம்பர் 8, 2011) என்பவர் இந்தியக் கல்வெட்டு நிபுணர், தொல்பொருள் ஆராய்ச்சியாளர் மற்றும் சென்னை அரசு அருங்காட்சியகத்துடன் தொடர்புடைய கலை வரலாற்றாசிரியர் ஆவார்.  
சீனிவாசன் 1946 முதல் 1959 வரை அரசு அருங்காட்சியகத்தில் கலை மற்றும் தொல்லியல் துறைக்கான காப்பாளராகவும், 1976 முதல் 1978 வரை இந்தியத் தொல்பொருள் ஆய்வுத் துறையின் கல்வெட்டு பிரிவின் இயக்குநராகவும் பணியாற்றினார். சீனிவாசன் *தென்னிந்தியாவின் வெண்கலங்கள்* (1963) என்ற தொகுப்பினை எழுதியதற்காக நன்கு அறியப்பட்டார். இது அரசு அருங்காட்சியகத்தின் செய்தி மடலாக வெளியிடப்பட்டது. க. அ. நீலகண்ட சாஸ்திரியின் *தி* சோழ மகத்தான படைப்பு 1955 பதிப்பில் இவரது விளக்கப்படம் வெளியிடப்பட்டுள்ளது. சீனிவாசன் 1976 முதல் 1978 வரை தலைமைக் கல்வெட்டாளராக இருந்தார். இவர் தென்னிந்தியக் கல்வெட்டுகள் தொகுதி 16 மற்றும் *எபிகிராஃபியா இண்டிகா* தொகுதி. 39ஐ தொகுத்துள்ளார். சீனிவாசன் திசம்பர் 8, 2011 அன்று இறந்தார்.
# தெமெ

பிரித்தார்.]]
பண்டைய கிரேக்கத்தில், **தெமெ** (**', **δῆμος''' , பன்மை: டெமோய், δημοι) என்பது ஏதென்சு மற்றும் பிற நகர அரசுகளின் புறநகர் அல்லது துணை நிர்வாகப் பிரிவாகும். கிராமப்புற நிலப்பகுதிகளை உட்பிரிவுகளாக கொண்ட தெமெக்கள் கிமு 6 ஆம் நூற்றாண்டிலும், அதற்கு முந்தைய காலத்திலும் இருந்ததாகத் தெரிகிறது. ஆனால் கிமு 508 இல் கிளீசுத்தனசின் அரசியல் சீர்திருத்தங்கள் வரை இவை குறிப்பிடக்கூடியதான முக்கியத்துவத்தைப் பெறவில்லை. அந்த சீர்திருத்தங்களினால், தெமெவில் நிரந்தரமாக வசிப்பவர்கள், அவர்களின் சந்ததியினருக்கு குடியுரிமை வழங்கப்பட்டு பூலி என்னும் மக்கள் அவையின் உறுப்பினர்களாக ஆயினர். அதற்கு முன், ஏதென்சில் குடியுரிமை என்பது ஒரு குறிப்பிட்ட பிரிவினருக்கு அல்லது குடும்பக் குழுவைச் சேர்ந்தவர்களுக்கு மட்டுமே வழங்கப்பட்டு வந்தது. கிளீசுதனசின் சீர்திருத்தங்களின் முடிவில், ஏதென்சு 139 தெமெக்களாக பிரிக்கப்பட்டது அதில் பெரெனிகிடாய் (கிமு 224/223 இல் நிறுவப்பட்டது), அப்பல்லோனிஸ் (கிமு 201/200) மற்றும் ஆன்டினோயிஸ் (126 இல் சேர்க்கப்பட்டது) /127) ஆகியவை அடங்கி இருந்தன. அரசின் அடிப்படை நிர்வாக அலகுகளாக தெமெக்கள் ஆக்கப்பட்டன. அதன் அடிப்படையிலேயே பூலிக்கு உறுப்பினர்கள் தேர்ந்தெடுக்கப்பட்டதால் அதுவரை அதிகாரத்தில் ஆதிக்கம் செலுத்திய பிரபுத்துவ குடும்பக் குழுக்களின் ஆதிக்கத்தை இது பலவீனப்படுத்தியது.  
ஒரு தெமெ இன்றைய தாலுக்காக்கள் போல ஓரளவு செயல்பட்டது. உண்மையில் எலியூசிஸ் மற்றும் அச்சார்னே போன்ற சில தெமெக்கள் உண்மையில் குறிப்பிடத்தக்க அளவில் நகரங்களாக இருந்தன. ஒவ்வொரு தெமெவிலும் அதன் விவகாரங்களை மேற்பார்வையிடும் டெமார்ச்சஸ் என்னும் நிர்வாக அதிகாரி இருந்தார். பல்வேறு குடிமை, சமயம, இராணுவ அதிகாரிகள் பல்வேறு தெமெக்களில் இருந்தனர். தெமெக்கள் அவர்களின் சொந்த சமய விழாக்களை நடத்தி வருமானத்தை சேகரித்து செலவு செய்தன.
# அஞ்சலி காந்துவாலா

**அஞ்சலி காந்துவாலா** (*Anjali Khandwalla*) இந்தியாவின் குசராத்து மாநிலத்தைச் சேர்ந்த ஒரு சிறுகதை எழுத்தாளர் ஆவார். 1940 ஆம் ஆண்டில் இவர் பிறந்தார். ஒரு பாடகராகவும் இவர் அறியப்படுகிறார். ஆவார்.  
1970 ஆம் ஆண்டு முதல் 1975 ஆம் ஆண்டு வரை கனடாவின் மாண்ட்ரீலில் உள்ள வானியர் கல்லூரியில் விரிவுரையாளராக பணிபுரிந்தார். 1975 ஆம் ஆண்டு இந்தியாவிலுள்ள அகமதாபாத்திற்குச் சென்று அங்கு குடியேறினார்.
# அஞ்சலி காந்துவாலா

## பணிகள்

*இலீலோ சோக்ரோ* என்ற பதின்பருவக் கதைத் தொகுப்பை அஞ்சலி எழுதியிருந்தார். அங்கினி இமரேட்டோ (1988) என்பது பதினைந்து கதைகளைக் கொண்ட இவரது சிறுகதைத் தொகுப்பாகும். இந்த கதைகள் சூழ்நிலைகளின் உருவாக்கம், அவற்றின் விளக்கங்கள் மற்றும் வெளிப்பாடுகள் போன்றவற்றால் கவனத்தை ஈர்க்கின்றன. அஞ்சலியின் மற்றொரு சிறுகதைத் தொகுப்பான குகாட் கி பேட் கோல் அனைவராலும் நன்கு பாராட்டப்பட்டது. இதில் "சண்ட்லானோ வியாப்" மற்றும் *சக்திபேட்டு* ஆகியவை பெண்களை மையமாகக் கொண்ட கதைகளாகும்.  
மூன்றாவது சிறுகதைத் தொகுப்பான *அரிசம யாத்ரா* 2019 ஆம் ஆண்டு இவரது மரணத்திற்குப் பின் வெளியிடப்பட்டது.
# முதல் பெலோபொன்னேசியன் போர்

**முதல் பெலோபொன்னேசியன் போர்** (*First Peloponnesian War*, கிமு 460-445) என்பது எசுபார்த்தாவின் தலைமையிலான பெலோபொன்னேசியன் கூட்டணி மற்றும் தீப்ஸ் மற்றும் ஆர்கோசின் ஆதரவுடனான ஏதென்ஸ் தலைமையிலான டெலியன் கூட்டணி ஆகியவற்றிற்கு இடையே நடந்த போராகும். இந்தப் போரானது, இரண்டாம் புனிதப் போர் போன்ற தொடர்ச்சியான மோதல்கள் மற்றும் சிறு போர்களைக் கொண்டிருந்தது. ஏதெனியர்கள் தங்கள் நகரத்தை நீண்ட சுவர்களைக் கட்டி பலப்படுத்துதல், பெலோபொன்னேசியன் கூட்டணியில் இருந்து மெகாரா விலகி ஏதென்சின் அணியில் இணைதல் மற்றும் ஏதெனியன் பேரரசின் வளர்ச்சியில் எசுபார்த்தாவுக்கு ஏற்பட்ட பொறாமை, கவலை உள்ளிட்ட பல விசயங்களே போருக்கு காரணமாக இருந்தன.  
முதல் பெலோபொன்னேசியன் போரானது கிமு 460 இல் ஓனோ போரில் இருந்து தொடங்கியது. அதில் எசுபார்த்தன் படைகள் ஏதெனியன்-ஆர்கிவ் கூட்டணியால் தோற்கடிக்கப்பட்டன. முதலில் ஏதெனியர்கள் சண்டையில் சிறப்பான வெற்றியை ஈட்டினர். அவர்களின் சிறந்த கடற்படையைப் பயன்படுத்தி வென்றனர். கிமு 457 வரை எசுபார்தன்களும் அவர்களது கூட்டாளிகளும் தனக்ராவில் ஏதெனிய இராணுவத்தை தோற்கடிக்கும் வரை அவர்கள் நிலத்தில் சண்டையிடுவதில் சிறந்து விளங்கினர். எவ்வாறாயினும், ஏதெனியர்கள் எதிர்த்தாக்குதல் நடத்தி, போயோட்டியன்களுக்கு எதிராக ஓனோஃபிட்டா போரில் சிறப்பான வெற்றியைப் பெற்றனர், மேலும் இந்த வெற்றியைத் தொடர்ந்து தீப்சைத் தவிர முழு போயோட்டியாவையும் ஏதென்சு தன் கட்டுப்பாட்டில் கொண்டுவந்தது.  
ஏஜினாவை டெலியன் கூட்டணியின் உறுப்பினராக்குவதன் மூலமும் பெலோபொன்னீசை சூறையாடுவதன் மூலமும் ஏதென்ஸ் மேலும் தங்கள் நிலையை உறுதிப்படுத்திக்கொண்டது. ஏதெனியர்கள் கிமு 454 இல் எகிப்தில் பாரசீகர்களால் தோற்கடிக்கப்பட்டனர். இது அவர்கள் எசுபார்த்தாவுடன் ஐந்து ஆண்டு போர்நிறுத்த ஒப்பந்தத்தை மேற்கொள்ள வழிவகுத்தது. இருப்பினும், கிமு 448 இல் இரண்டாம் புனிதப் போரின் தொடக்கத்திலிருந்து போர் மீண்டும் வெடித்தது. கிமு 446 இல், போயோடியா கிளர்ச்சி செய்து கொரோனியாவில் ஏதெனியர்களை தோற்கடித்து அவர்களின் சுதந்திரத்தை மீட்டெடுத்தது.  
முதல் பெலோபொன்னேசியப் போர் எசுபார்த்தாவிற்கும் ஏதென்சுக்கும் இடையிலான ஒரு ஒப்பந்தத்தினால் முடிவடைந்தது. இது முப்பது ஆண்டு அமைதி ஒப்பந்தம் (கிமு 446-445 குளிர்காலம்) என அழைக்கப்பட்டது. இந்த அமைதி உடன்படிக்கையின் விதிகளின்படி, இரு தரப்பினரும் தங்கள் பேரரசுகளின் முக்கிய பகுதிகளை தக்கவைத்துக் கொண்டனர். எசுபார்த்தா தரையில் ஆதிக்கம் செலுத்தியபோது ஏதென்ஸ் கடலில் அதன் ஆதிக்கத்தைத் தொடர்ந்தது. மெகாரா பெலோபொன்னேசியன் கூட்டணிக்குத் திரும்பியது. ஏஜினா திரை செலுத்தியது ஆனால் டெலியன் கூட்டணியில் தன்னாட்சி உறுப்பினரானாக இருந்தது. இரண்டு கூட்டணிகளுக்கு இடையேயான போர் கிமு 431 இல் மீண்டும் தொடங்கியது, அது இரண்டாம் பெலோபொன்னேசியப் போருக்கு வழிவகுத்தது. அது உறுதியான எசுபார்த்தன் வெற்றியுடன் முடிவுக்கு வந்தது, அதன் தொடர்ச்சியாக, கிமு 404 இல், ஏதென்சு எசுபார்த்தாவால் ஆக்கிரமிக்கப்பட்டது.
# தொடு பல்கோணம்

யூக்ளிடிய வடிவவியலில், **தொடு பல்கோணம்** (*tangential polygon*) என்பது அதன் எல்லாப் பக்கங்களையும் தொட்டவாறு அதனுள் அமைந்த ஒரு உள்வட்டத்தை உடைய ஒரு குவிவுப் பல்கோணம் ஆகும். ஒரு வட்டப் பல்கோணம் தொடு பல்கோணத்தின் இருமப் பல்கோணமாக இருக்கும். அதாவது, இருமப் பல்கோணத்தின் எல்லா உச்சிகளின் வழியாகவும் ஒரு வட்டம் செல்லும். தொடு பல்கோணமானது, *சுற்று பல்கோணம்* (*circumscribed polygon*) எனவும் அழைக்கப்படுகிறது.  
எல்லா முக்கோணங்களும் தொடு முக்கோணங்களாகும். தொடு பல்கோணங்களுள் மிகவும் அறியப்படுபவை தொடு நாற்கரங்களாகும். சாய்சதுரங்கள், பட்டங்கள் தொடு நாற்கர வகையைச் சேர்ந்தவை.
# தொடு பல்கோணம்

## இயல்புகள்

ஒரு குவிவுப் பல்கோணத்தின் உட்கோண இருசமவெட்டிகள் எல்லாம் ஒரே புள்ளியில் சந்திக்கும் கோடுகளாக "இருந்தால், இருந்தால் மட்டுமே" அப்பல்கோணத்திற்கு உள்வட்டம் உண்டு. உட்கோண இருசமவெட்டிகள் சந்திக்கும் புள்ளி, உள்வட்டத்தின் மையமாக இருக்கும்.  
:<math>x_1+x_2=a_1,\quad x_2+x_3=a_2,\quad \ldots,\quad x_n+x_1=a_n</math>  
என்ற சமன்பாட்டுத் தொகுதிக்கு நேர்ம மெய்யெண் தீர்வு (*x*<sub>1</sub>, ..., *x*<sub>*n*</sub>) ஒன்று "இருந்தால், இருந்தால் மட்டுமே" *a*<sub>1</sub>, ..., *a*<sub>*n*</sub> ஆகியவற்றை *n* பக்கங்களாகக் கொண்டு ஒரு தொடு பல்கோணம் இருக்க முடியும். எடுத்துக்காட்டாக ஒரு நாற்கரத்தில் நான்கு பக்கங்களும் சமமாக இருந்தால் அது ஒரு சாய்சதுரமாகும். வெவ்வேறான குறுங்கோணக் கோணங்களுக்குக் கிடைக்கும் எல்லா சாய்சதுரங்களும் ஒரே உள்வட்டத்துக்குத் தொடு சாய்சதுரமாக அமையும்.
# தொடு பல்கோணம்

## உள்வட்ட ஆரம்

ஒரு தொடு பல்கோணத்தின் *n* பக்கங்கள் *a*<sub>1</sub>, ..., *a*<sub>*n*</sub> எனில் அதன் உள்வட்டத்தின் ஆரம்:  
:<math>r=\frac{K}{s}=\frac{2K}{\sum_{i=1}^n a_i}</math>  
இதில்,
:*K* = தொடு பல்கோணத்தின் பரப்பளவு
:*s* = தொடு பல்கோணத்தின் அரைச்சுற்றளவு.  
எல்லா முக்கோணங்களும் தொடு முக்கோணங்களாக இருக்கும் என்பதால், மேலுள்ள உள்வட்ட ஆரத்தின் வாய்பாடு எல்லா முக்கோணங்களுக்கும் பொருந்தும்.
# தொடு பல்கோணம்

## பிற பண்புகள்

- தொடு பல்கோணத்தின் பக்கங்களின் எண்ணிக்கை ஒற்றை எண்ணாக இருக்கும்போது, அப் பல்கோணத்தின் எல்லாக் கோணங்களும் சமமாக "இருந்தால், இருந்தால் மட்டுமே", அதன் பக்கங்களும் சமவளவுடையவையாக இருக்கும். தொடு பல்கோணத்தின் பக்கங்களின் எண்ணிக்கை இரட்டை எண்ணாக இருக்கும்போது, அப் பல்கோணத்தின் ஒன்றுவிட்ட கோணங்கள் சமமாக "இருந்தால், இருந்தால் மட்டுமே", அதன் பக்கங்களும் சமவளவுடையவையாக இருக்கும்.
- தொடு பல்கோணத்தின் பக்கங்களின் எண்ணிக்கை இரட்டை எண்ணாக இருந்தால், அதன் ஒற்றையெண் பக்கங்களின் நீளங்களின் கூட்டுத்தொகை, இரட்டையெண் பக்கங்களின் கூட்டுத்தொகைக்குச் சமமாக இருக்கும்.
- சம சுற்றளவும், சமவளவான உட்கோணங்களையும் கொண்ட பல்கோணங்களுக்குள், தொடு பல்கோணத்தின் பரப்பளவுதான் பெரியதாக இருக்கும்.
- தொடு பல்கோணத்தின் திணிவு மையம், உள்வட்டத்தின் மையம், தொடு பல்கோணத்தின் வரம்பு புள்ளிகளின் திணிவு மையம் ஆகிய மூன்றும் ஒரே நேர்கோட்டில் அமைந்திருக்கும். மேலும் பல்கோணத்தின் திணிவுமையம் மற்ற இரண்டிற்கும் நடுவில் அமைவதோடு, வரம்பு திணிவு மையத்திலிருந்து அதன் தொலைவைப்போல் இரு மடங்கு தொலைவில் உள்வட்ட ஆரத்திலிருந்து அமைந்திருக்கும். தொடுநாற்கரங்கள், தொடு பல்கோணங்களின் ஒரு சிறப்பு வகையாகும்.
# மோதி லால் கெம்மு

**மோதி லால் கெம்மு** (*Moti Lal Kemmu*) இந்தியாவின் சம்மு காசுமீர் மாநிலத்தைச் சேர்ந்த சமகால நாடக ஆசிரியர் ஆவார். சிறீநகரில் ஒரு காசுமீரி இந்து குடும்பத்தில் இவர் பிறந்தார். சம்மு காசுமீர் பல்கலைக்கழகத்தில் பயின்றார். நகர் உதாசு, டீன் அசங்கதி அய்காங்கி (1968), லால் திரேயாசு, லோல் ரே (1972), திரூனோவ் (1970), திசாய் (1973), நாடக் திரூச்சே (1980), டோட்டா டோல் ஐனா (1985) ஆகியவை மோதிலாலில் நாடகங்களில் சிலவாகும்.  
அரசாங்க உதவித்தொகை மூலம், கெம்மு 1961 ஆம் ஆண்டு முதல் 1964 ஆம் ஆண்டு வரை பரோடா பல்கலைக்கழகத்தில் பேராசிரியர் சி சி மேத்தாவிடமிருந்து நாடகம் மற்றும் நாடகத்துறையில் சிறப்புப் பயிற்சி பெற்றார். பின்னர் சம்மு மற்றும் காசுமீர் அரசாங்கத்தின் கலாச்சார அமைப்பில் 1964 ஆம் ஆண்டு முதல் 1991 ஆம் ஆண்டு வரை பல்வேறு பதவிகளில் பணியாற்றினார்.  
2012 ஆம் ஆண்டு மோதி லால் கெம்முவுக்கு பத்மசிறீ விருது வழங்கப்பட்டது.
# கீர்த்திமுகம்

**கீர்த்திமுகம்** (*Kirtimukha*) என்பது இந்தியா மற்றும் தென்கிழக்கு ஆசியாவில் உள்ள இந்து சமய கோவில் கட்டிடக்கலையிலும் பௌத்த கட்டடிடக் கலையிலும் காணப்படும் ஓர் உருவ அமைப்பு ஆகும். கீர்த்திமுகம் அல்லது 'புகழுக்குரிய முகம்', என்பது ஆசியா முழுவதிலும் உள்ள கோயில் கட்டிடக்கலையில் காணப்படும் ஒரு கொடூரமான அசுர முகமாகும். உடலற்ற தலை, உக்கிரமான முகத்தில், புருவங்களைக் குறிக்கும் முக்கோண வடிவிலான அலங்காரக் கோடு, குறுகிய நெற்றி, நீண்ட கண் இமைகள், கற்பனையான வடிவத்துடன் கூடிய இரண்டு கொம்புகள், சிங்கத்தின் நிமிர்ந்த காதுகள், அடர்ந்த மீசை, வீங்கிய கன்னங்கள், கூர்மையான கோரைப்பற்கள், பரந்து திறந்த வாய் மற்றும் நீட்டிக் கொண்டிருக்கும் நாக்கு என்று கொடூரமான கோர முகம் வடிவமைக்கப்பட்டிருக்கும். இது ஒரு பாதுகாக்கும் தெய்வமாகும் (ஆங்கிலம்: Guarding deity). தீமைகளிலிருந்து கட்டிடங்களைக் காக்கும் தெய்வம். சம்ஸ்கிருத மொழியில் கீர்த்தி என்றால் 'புகழ்தல்' அல்லது 'கொண்டாடுதல்' என்று பொருள். கீர்த்தி முகம் என்றால் புகழுக்குரிய அல்லது பெருமைக்குரிய முகம் என்று பொருள்.
# கீர்த்திமுகம்

## ஆசிய கட்டிடக்கலையில் கீர்த்திமுக மாற்றுருவங்கள்

இந்தியாவில் கீர்த்தி முகம் என்பது பொதுவாக சிங்க முக வடிவமாகும். ஒரிசா கட்டிடக் கலையில் ராஹுர்-முகர்-மாலா என்று குறிப்பிடுகிறார்கள். கிராஸ்பதி என்பது கீர்த்தி முகத்திற்கு குஜராத்தில் வழங்கும் பெயராகும். சீனத்து கட்டிடக்கலையில் ஒரு மலைப்பாம்பின் உடலும், பேயின் தலையும் கொண்ட 'டாட்டி' டிராகன் வடிவமாக அமைக்கப்படுகிறது. திபெத்திய பௌத்தத்தில், கீர்த்திமுகர்கள் புத்தரின் பாதுகாவலர்கள் ஆவர். ஜாவா, சுமத்ரா மற்றும் கம்போடியாவில், கீர்த்தி முகத்தை 'காலா' அல்லது 'பனஸ்பதி' ('மரங்களின் ராஜா') என்று அழைக்கிறார்கள். மகர-தோரணத்திலிருந்து காலா முளைத்து வருவது போன்ற சிற்ப அழகணிகள் ஜாவா மற்றும் சுமத்ராவில் காணப்படுகிறன. இந்த மகரதோரண அழகணிகள் திராவிட மற்றும் நாகர கட்டிடக்கலைகளிலும் இடம்பெறுகின்றன.
# கீர்த்திமுகம்

## இந்து சமய கட்டிடக்கலையில் கீர்த்தி முகம்

நாகர விமானத்தின் கவக்ஷா பகுதி (ஆங்கிலம்:Gavaksha), விமானத்தின் கபோத நேத்ர நசிகைகள், கபோதத்தின் குடு வளைவுகள் (Kudu arches in Kapota), கருவறை வாசல் விட்டங்களில் (ஆங்கிலம்: Lintel Brow), கோட்டங்களில் இடம்பெறும் மகர தோரணங்களின் உச்சியில், தெய்வச்சிலைகளின் பின்னால் அமைக்கப்பட்டிருக்கும் திருவாச்சியின் உச்சியில், திராவிட கோபுர சிகரங்களின் இருபுறமும், கீர்த்தி முக வடிவங்கள் அமைக்கப்படும்.
# கீர்த்திமுகம்

## புராணக்கதை

கந்தபுராணத்தில் இது குறித்த சுவையான கதை உள்ளது. சிவன் தனது நெற்றிக் கண்ணின் தீயிலிருந்து ஜலந்தரன் என்ற அசுரனை உருவாக்கினார். அசுரன் சிவனின் துணையான பார்வதியின் மீது இச்சை கொண்டான். தனக்காக பார்வதியை அணுகுமாறு இராகுவிடம் வற்புறுத்தினான்.  
சிவன் இதனைக் கண்டு சினமடைந்த்தார். மீண்டும் நெற்றிக் கண்ணைத் திறந்து ஜீபா என்ற அசுரனை உருவாக்கினார். ஜீபா இராகுவை உண்ணத் தொடங்கினான். இராகு சிவனிடம் உயிர் பிச்சை கேட்டான். மனமிரங்கிய சிவன் இராகுவை விட்டுவிடுமாறு பணித்தார்.  
தற்போது ஜீபாவிற்கு உண்பதற்கு எதுவுமில்லை என்பதால், தன்னுடைய கைகள், கால்கள், உடல் ஆகியவற்றை உண்ணத் தொடங்கினான். மிஞ்சியது தலை மட்டுமே. சிவன் அவனது ஒளிமிகுந்த முகத்தைப் பார்த்தார். உன்னைப்போல தன்னைத்தானே உண்ணக்கூடியவன், எல்லாக் கடவுள்களுக்கும் மேலானவன் என்று அவனிடம் கூறி வியந்தார். இதன் காரணமாகவே கோவில்களில் கீர்த்தி முகம் படைப்பது சிற்பக்கலை மரபாயிற்று. மனிதனின் உள்ளே வெற்றிடம் உருவானால் அங்கு தெய்வீகம் குடிகொள்ளும். மனிதனின் முகமும் கீர்த்தி முகமாகும்.
# கமல் தேசாய்

**கமல் தேசாய்** (*Kamal Desai*) இந்தியாவின் கர்நாடக மாநிலத்தைச் சேர்ந்த ஓர் எழுத்தாளர் ஆவார். 1928 ஆம் ஆண்டு நவம்பர் மாதம் 10 ஆம் தேதியன்று இவர் பிறந்தார். மராத்தி மொழியில் நாவல்கள் எழுதினார். கமல் தேசாய் 1955 ஆம் ஆண்டு முதல் எழுதத் தொடங்கினார் மற்றும் புனேவில் ஓய்வு பெற்றார்.  
1975 ஆம் ஆண்டு வெளிவந்த தொப்பி அணிந்த பெண் என்ற நாவலுக்காக இவர் மிகவும் பிரபலமானவர்.
# கமல் தேசாய்

## தேர்ந்தெடுட்க்கப்பட்ட படைப்புகள்

- *ரேங்கு* (நிறங்கள்), கதைகள் (1962)
- *ரேட்ராந்தின் அம்கா யுதாச்சா பிரசாங்கு* (நாங்கள் இரவும் பகலும் போரை எதிர்கொள்கிறோம்), நாவல் (1963)
- *கால சூர்யா* (இருண்ட சூரியன்), நாவல் (1972)
- *ரேங்கு-2*, கதைகள் (1998)
# தார்ச்சவ்னா

**தார்ச்சவ்னா** (*Darchhawna*) வடகிழக்கு இந்திய மாநிலமான மிசோரத்தைச் சேர்ந்த ஒரு வரலாற்றாசிரியர் ஆவார். இந்தி மொழியில் இவர் எழுதுகிறார். 1936 ஆம் ஆண்டின் புத்தாண்டு தினத்தில் பிறந்தார். பல முறை இந்த அமைப்பின் தலைவர் பதவியை வகித்தார். 2013 ஆம் ஆண்டில் தேர்ந்தெடுக்கப்பட்ட பின்னர் பதவியை தொடர்ந்து வகிக்கிறார். இந்திய இலக்கியத்திற்கு இவர் ஆற்றிய பங்களிப்புகளுக்காக இந்திய அரசு தார்ச்சவ்னாவிற்க்கு 2005 ஆம் ஆண்டில் பத்மசிறீ என்ற நான்காவது உயரிய குடிமக்கள் விருதை வழங்கி சிறப்பித்தது.
# வி. கே. சங்லு

**வி. கே. சங்லு** (*V. K. Shunglu*) என்பவர் இந்தியாவின் தலைமைக் கணக்குத் தணிக்கையாளர் பணியாற்றியவர் ஆவார். இவர் மத்தியப் பிரதேசத்தின் 1962ஆம் ஆண்டைச் சார்ந்த பணியாளர் தொகுதி இந்திய ஆட்சிப் பணி அதிகாரி ஆவார். இவரது ஆட்சிப் பணியில் குடிமக்களுக்கு ஆற்றிய பங்களிப்பிற்காக 2019-ல் பத்ம பூசண் விருது பெற்றார்.
# வி. கே. சங்லு

## தொழில்

சங்லு 1962-ல் மத்தியப் பிரதேச அதிகாரிப் பிரிவில் இந்திய ஆட்சிப் பணியில் சேர்ந்தார். 1993-ல் மின்துறையின் சிறப்புச் செயலாளராகவும், 1994-ல் சுகாதாரம் மற்றும் குடும்ப நலத்துறை செயலாளராகவும் பணியாற்றியுள்ளார். இவர் 1995-ல் தொழில் கொள்கை மற்றும் மேம்பாட்டுத் துறையின் செயலாளராகவும், வெளிநாட்டு முதலீட்டு ஊக்குவிப்பு வாரியத்தின் உறுப்பினராகவும் பணியாற்றினார். 1996-ல் இந்தியாவின் 9வது தலைமைக் கணக்குத் தணிக்கையராக நியமிக்கப்பட்டார். இவர் 2002-ல் பணி ஓய்வு பெறும் வரை இந்தப் பதவியில் பணியாற்றினார். .
# வி. கே. சங்லு

## ஓய்வுக்குப் பின்

ஓய்வு பெற்ற அதிகாரிகளால் உருவாக்கப்பட்ட ஊழல் எதிர்ப்பு மன்றமான இந்தியா மறுமலர்ச்சி முன்முயற்சியின் நிறுவன உறுப்பினர்களில் இவரும் ஒருவர். பொதுநலவாய விளையாட்டு ஊழல் தொடர்பான விசாரணைக் குழு மற்றும் டெல்லி மாநிலத்தில் அரசு நியமனங்களில் முறைகேடுகள் குறித்த குற்றச்சாட்டுகளை ஆய்வு செய்த சங்லு கமிட்டி உள்ளிட்ட பல குழுக்களிலும் இவர் உறுப்பினராக இருந்துள்ளார். சர்தார் சரோவர் அணையின் கட்டுமானத்தால் இடம்பெயர்ந்த மக்களின் மறுவாழ்வு மதிப்பீடு செய்வதற்கான குழுவிற்கும், இந்திய மேலாண்மை கழகங்களின் கட்டணத்தை உயர்த்துவதற்கான முன்மொழிவை ஆராயும் குழுவிற்கும் இவர் தலைமை தாங்கினார். இவர் 2014 முதல் தில்லி பொதுப் பள்ளி சமூகத்தின் உறுப்பினராகவும் பின்னர் தலைவராகவும் ஆனார்.
# வி. கே. சங்லு

## பத்ம பூசண் விருது

பொதுச் சேவைகளில் இவரின் பங்களிப்புகளுக்காக இவருக்கு 2019ஆம் ஆண்டு பத்ம பூசண் விருது வழங்கப்பட்டது.
# மிகை அறிவியல்

**மிகை அறிவியல்** (*Hype in science*) என்பது அறிவியல் தகவல்தொடர்பு மற்றும் கல்வி தொடர்பான வெளியீட்டில், அறிவியல் ஆய்விதழ்களுக்கு கண்டுபிடிப்புகளை சமர்ப்பிக்கும் போதும் செய்தி ஊடகங்களில் அறிவியல் ஆய்வுகள் தொடர்பான முடிவுகளை வெளியிடும் போது **அறிவியல்** கண்டுபிடிப்புகளை மிகைப்படுத்தியும் பரபரப்பாகாக செய்தியாக்குவதாகும்.
# இரெனி வணிகத் துறைமுகம்

**இரெனி வணிகத் துறைமுகம்** (*Reni Commercial Seaport*) உக்ரைன் நாட்டின் தான்யூபு ஆற்றின் இடது கரையில் அமைந்துள்ள ஒரு துறைமுகம் ஆகும். இத்துறைமுகம் உக்ரைனின் முக்கியமான போக்குவரத்து மையமாகும். நதி, கடல், சாலை மற்றும் இரயில் போக்குவரத்து அனைத்தும் இங்கு நெருக்கமாகப் பின்னிப் பிணைந்துள்ளன. ஆண்டு முழுவதும் இங்கிருந்து போக்குவரத்து நடைபெறுகிறது. கப்பல் நிறுத்துமிடத்திற்கு அருகிலுள்ள அதிகபட்ச ஆழம் 3.5-12 மீ (சராசரி 7.5 மீ) ஆகும். இதனால் எந்த வகையான சரக்குகளையும் இங்கிருந்து கையாள முடியும். உக்ரைன் நாட்டுச் சட்டத்தின்படி, உக்ரைன் துறைமுகங்களின் துறைமுக நிர்வாகத்தின் செயல்பாடுகள் உக்ரைனிய கடல் துறைமுக ஆணையத்தின் மாநில நிறுவனமான இரெனி கிளையால் நிர்வகிக்கப்படுகிறது.
# இயால்டா வணிகத் துறைமுகம்

துறைமுகம் முதலில் கருங்கடல் கப்பல் நிறுவனத்திற்கு சொந்தமானதாக இருந்தது. இப்போது உக்ரமோரிச்ஃபிளாட்டு என்ற உக்ரைனிய கப்பல் நிறுவனத்தின் கட்டுப்பாட்டில் உள்ளது. இயால்டா கடல் வர்த்தகத் துறைமுகம் சரக்குகளின் போக்குவரத்து பணிகளின் செயலாக்கத்தை மேற்கொள்கிறது. மேலும் வெளிநாடுகளுக்குப் பயணம் செய்யும் உள்நாட்டுப் பயணிகளுக்கும் சேவை செய்கிறது.
# சுபகிருது ஆண்டு

**சுபகிருது ஆண்டு** என்பது தமிழ்ப் புத்தாண்டில் பிரபவ ஆண்டு துவங்கி அறுபது ஆண்டுகள் என ஆண்டு வட்ட முறையில் வரக்கூடிய ஆண்டுகளில் முப்பத்தாறாம் ஆண்டாகும். இந்த ஆண்டை செந்தமிழில் **நற்செய்கை** என்றும் குறிப்பர்.
# சுபகிருது ஆண்டு

## சுபகிருது ஆண்டு வெண்பா

சுபகிருது ஆண்டு எப்படிப்பட்டது என்பது குறித்து இடைக்காட்டுச் சித்தர் இயற்றியதாக கூறப்படும் அறுபது வருட வெண்பாவில்
<poem>
சுபகிருது தன்னிலே சோழதே சம்பாழ்
அவமாம் விலைகுறையு மான்சாம் சுபமாகும்
நாடெங்கு மாரிமிகு நல்லவிளை வுண்டாகுங்
கேடெங்கு மில்லையதிற் கேள்
</poem>
இந்தப் பாடலின்படி இந்த ஆண்டில், அதாவது சுபகிருது ஆண்டில் சோழநாடு பாழாகும்; மணப்பண்டங்களின் விலை குறையும். நல்ல விதமாக மழை பெய்து விளைச்சல் அதிகரிக்கும். மழை மிகுதியாகப் பெய்தாலும் அதனால் எந்த பாதிப்பும் இருக்காது.
# ஆச்சார்யா பிரசாந்த்

**ஆச்சார்யா பிரசாந்த்** (பி. 7 மார்ச்சு 1978) என்று அழைக்கப்படும் **பிரசாந்த் திரிபாதி** (*Prashant Tripathi*) ஓர் இந்திய எழுத்தாளரும் அத்வைத ஆசானும் ஆவார். அவர் கீதையைப் பதினேழு வகைகளிலும் உபநிடதங்களை அறுபது வகைகளிலும் கற்பிக்கிறார். மேலும் அவர் பிரசாந்த் அத்வைத் அறக்கட்டளை என்ற பெயரில் இயங்கும் ஒரு இலாபநோக்கற்ற அமைப்பின் நிறுவனரும் நனிசைவ ஆர்வலரும் ஆவார்.
# ஆச்சார்யா பிரசாந்த்

## வாழ்க்கைக் குறிப்பு

பிரசாந்த் திரிபாதி ஐஐடி டெல்லியில் பொறியியலில் இளங்கலைப் பட்டம் பெற்றார். பின்னர் ஐஐஎம் அகமதாபாத்தில் நிர்வாகத்தில் முதுகலைப் பட்டம் பெற்றார். சிலகாலம் இந்தியக் குடியியல் பணிகளில் பணிபுரிந்த பின்னர், பிரசாந்த் திரிபாதி வேதாந்த ஆசானாகவும் எழுத்தாளராகவும் மாறினார்.
# ஆச்சார்யா பிரசாந்த்

## வரவேற்பு

ஆச்சார்யா பிரசாந்தின் *கர்மா: வொய் எவரிதிங் யு நோ எபவுட் இட் இஸ் ராங்* ("கர்மா: அதைப் பற்றி உங்களுக்குத் தெரிந்த அனைத்தும் ஏன் தவறானவை") என்ற நூலைப் பற்றிய தனது மதிப்பாய்வில் *தி டைம்ஸ் ஆஃப் இந்தியா* நாளேடு "இந்நூல் உபநிடதங்களின் போதனைகளின் இரகசியங்களை சமகால நோக்குடன் எளிதில் தொடர்புபடுத்தக்கூடிய விதத்தில் முன்வைத்தாலும் இதில் கையாளப்பட்டுள்ள அத்வைத்த வேதாந்த சொல்லாக்கங்கள் சாமானிய மனிதரின் புரிதலுக்கு சற்றே கடினமாக உள்ளது" என்று குறிப்பிட்டது. இந்நூலில் காணப்படும் கர்மாவின் நான்கு பிரிவுகளும் ஒரு ஆன்மீகத் தேடலுள்ளவரின் வாழ்க்கையின் நான்கு நிலைகளைப் பிரதிபலிப்பதாய் உள்ளன என்றும், "பிரபல நூலாசிரியர்கள் தங்களது சுயமுன்னேற்ற நூல்களை மறுசீறமைத்து மறுவெளியீடு செய்வது போலல்லாமல் உள்ளது" என்றும் *பைனான்சியல் எக்ஸ்பிரஸ்* நாளிதழ் கூறியது. கர்மாவைப் பற்றிய தனது கருத்தை உறுதிபடுத்தும் வண்ணம் இதன் ஆசிரியர் வேதங்கள், பகவத்கீதை, ராமசரிதமானஸ் போன்ற ஆன்மீக நூல்கள் ஆகியவற்றிலிருந்து மேற்கோள் காட்டியுள்ளார் என்று *தைனிக் பாஸ்கர்* நாளேடு சுட்டியது. கர்மாவைப் பற்றி *தி டைம்ஸ் ஆஃப் இந்தியா* நாளிதழில் வெளிவந்த சிறு மதிப்பாய்வு ஒன்று "வாசகர்கள் தங்களது கர்மாவைப் பற்றி நன்கு அறிந்துகொள்ள இந்நூல் உதவுகிறது" என்று குறிப்பிட்டது. ஆகஸ்ட் 2021-ல் இந்நூல் நீல்சன் புக்ஸ்கானின் சிறந்த விற்பனை நூல்கள் பட்டியலில் முதலிடத்தைப் பிடித்தது.  
ஆச்சார்யா பிரசாந்தின் *சம்பந்த்* என்ற நூலைப் பற்றிய மதிப்புரையில் *தைனிக் ஜாக்ரண்* நாளேடு "அன்றாட பேச்சுவழக்கில் எழுதப்பட்டிருப்பதும் எளிதாகப் புரியும்படியான எடுத்துக்காட்டுகளைக் கொண்டதுமாக இருப்பதுமே இப்புத்தகத்தின் சிறப்பம்சம். இருப்பினும் ஆசிரியரது சிந்தனைகளின் வேகத்திற்கும் எழுத்துக்களின் வேகத்திற்கும் ஈடுகொடுப்பது சற்றே கடினமாக உள்ளது" என்று கூறியது. *சம்பந்த்* நூலை *பஞ்சாப் கேசரி* நாளேடு "மனித உறவுகளுக்கான கண்ணாடி" என்றும் மேலும் இப்புத்தகத்தின் அமைப்பு மேலும் சீர்த்திருத்தப்பட வேண்டியது என்றும் எடுத்துரைத்தது.
# ஆச்சார்யா பிரசாந்த்

## விமர்சனம்

*தி நார்த் ஈஸ்ட் டைம்ஸ்* நாளிதழில் *நியூ லைட் ஆன் ஏன்ஷியன்ட் டெக்ஸ்ட்ஸ்: இல்யூமினேஷன் ஆர் நெப்யூலேஷன்* என்ற தலைப்பில் வெளிவந்த ஒரு கட்டுரையில், ஆச்சார்யா பிரசாந்த் மறுபிறவி (புனர்ஜன்மா), ஞானம் (மோட்சம்), விடுபடுதல் (முக்தி), செயல் (கர்மா) போன்ற சில இந்துசார் கருத்துகளைப் பற்றிய அவரது விளக்கத்திற்காக விமர்சிக்கப்பட்டார். பொது இந்துத்துவ அடையாளமாக விளங்கும் இந்துசார் கருத்துக்களுக்கு பண்டைய அறிஞர்கள் தந்த விளக்கங்களோடு ஆச்சார்யா பிரசாந்த் கொடுத்த விளக்கங்கள் முரண்படுவதாக கூறப்பட்டது. "ஆச்சார்யா பிரசாந்தால் வெளிப்படையாகவும் வலுவாகவும் மறுக்கப்பட்ட பல நன்கு அறியப்பட்ட அறிஞர்களின் விளக்கங்கள் அவரால் அடிப்படையில் தவறாகப் புரிந்துகொள்ளப்பட்டவை என்பது நம்புவதுதற்குக் கடினமான ஒன்று" என்று சுபம் அஹுஜா தனது கட்டுரையின் முடிவில் கூறுகிறார்.
# ஆச்சார்யா பிரசாந்த்

## எழுத்துப் படைப்புகள்

| 1 | *Karma : Why Everything You Know About It Is Wrong* | பென்குவின் ராண்டம் ஹவுஸ் | 2021 | 9780143453314 |  |
| --- | --- | --- | --- | --- | --- |
| 2 | *Nirbhay Hoy na Koy* | ராஜ்பால் அண்டு சன்ஸ் | 2022 | 978-9393267030 |  |
| 3 | *Ananda : Happiness Without Reason* | ஹார்ப்பர் காலின்ஸ் | 2022 | 978-9356292192 |  |
| 4 | *Maya : I Bow to Thee, You Cannot be Overcome* | ஜய்கோ | 2022 | 978-9393559418  |  |
| 5 | *Mukti: Bandhan ko Bandhan to Jano* | பிரபாத் பிரகாஷன் | 2022 | 978-9355210616 |  |
| 6 | *Truth Without Apology: For Those Tired of Sweet Lies* | ஹார்பர் காலின்ஸ் | 2025 | 978-9369896578 | } |
# திராங்கானு சுல்தான்

**திராங்கானு சுல்தான்** (மலாய்: *Sultan Terengganu*; ஆங்கிலம்: *Sultan of Terengganu* ஜாவி: سلطان ترڠڬانو) என்பவர் திராங்கானு மாநிலத்தின் ஆளும் அரசராகவும், திராங்கானு மாநிலத்தின் தலைவராகவும், இசுலாமிய மதத்தின் மாநிலத் தலைவராகவும் பொறுப்புகள் வகிக்கும் தலைமை அரச ஆளுநராகும். அத்துடன், திராங்கானு சுல்தான் என்பவர் திராங்கானு மாநிலத்தின் அரசியலமைப்புத் தலைவரும் ஆவார்.  
தற்போதைய திராங்கானு சுல்தான் மிசான் சைனல் ஆபிதீன், திராங்கானு சுல்தானகத்தின் 18-ஆவது சுல்தானாகப் பதவி வகிக்கிறார்.  
மிசான் சைனல் ஆபிதீன், 2006-ஆம் ஆண்டு தொடங்கி 2011-ஆம் ஆண்டு வரை மலேசியாவின் 13-ஆவது பேரரசராக ஆட்சிப் பீடத்தில் இருந்தவர். திராங்கானு மாநிலத்தின் இசுலாமிய மதத்தின் தலைவர்; மற்றும் திராங்கானு மாநிலத்தின் அனைத்து விருதுகளுக்குள், மரியாதைகளுக்கும் தலைவராகவும் விளங்குகின்றார்.  
**திராங்கானு சுல்தானகம்** (மலாய்: *Kesultanan Terengganu*; ஆங்கிலம்: *Sultanate of Terengganu* ஜாவி: سلطنة ترينجانو) என்பது மலேசியா, திராங்கானு மாநிலத்தில் 1725-ஆம் ஆண்டில் தோற்றுவிக்கப்பட ஒரு சுல்தானகம் ஆகும்.
# திராங்கானு சுல்தான்

## சுல்தான்களின் பட்டியல்

1. 1725–1733: சைனல் அபிதீன் I
1. 1733–1793: மன்சூர் சா I
1. 1793–1808: சைனல் அபிதீன் II
1. 1808–1830: அகமது சா I
1. 1830–1831: அப்துல் ரகுமான்
1. 1831–1831: உமர் ரியாத் சா
1. 1831–1837: மன்சூர் சா II
1. 1837–1839: முகம்மது சா I
1. 1839–1876: ஒமார் ரியாத் சா
1. 1876-1877: மகமூத் முசுதபா சா
1. 1876–1881: அகமது சா II
1. 1881–1918: சைனல் அபிடின் III
1. 1918–1920: முகம்மது சா II
1. 1920–1942: பத்ருல் ஆலாம் சா
1. 1942–1945: அலி சா
1. 1945–1979: இசுமாயில் நசிருதீன் சா
1. 1979–1998: முக்தாபி பில்லா சா
1. 1998– தற்போது: மிசான் சைனல் ஆபிதீன்
# திராங்கானு சுல்தான்

## வரலாறு

தென் சீனக் கடல் கரைப் பகுதியில் திராங்கானுவின் அமைவிடம் உள்ளது. அதனால் பழங்காலத்தில் இருந்தே அங்கு வர்த்தகப் பாதைகள் இருந்து உள்ளன. இப்போது திராங்கானு இருக்கும் பகுதியில், 6-ஆம் நூற்றாண்டின் முற்பகுதியில் சீன வணிகர்கள் மற்றும் கடலோடிகளால் எழுதப்பட்ட அறிக்கைகள் கிடைத்து உள்ளன.  
மற்ற மலாய் மாநிலங்களைப் போலவே, இசுலாம் வருவதற்கு நூற்றுக் கணக்கான ஆண்டுகளுக்கு முன்பு திராங்கானுவில் இந்து - பௌத்தக் கலாசாரம் கடைப்பிடிக்கப்பட்டு உள்ளது. அத்துடன் ஆன்மவாதப் பாரம்பரிய நம்பிக்கைகளும் கடைப்பிடிக்கப்பட்டு உள்ளன. ஸ்ரீ விஜய பேரரசின் செல்வாக்கின் கீழ், திராங்கானு அரசு, மஜபாகித் பேரரசு, கெமர் பேரரசு மற்றும் குறிப்பாக சீனர்களுடன் விரிவான அளவில் வர்த்தகம் செய்து வந்து உள்ளது.
# திராங்கானு சுல்தான்

## சீன வரலாற்று மூலங்கள்

திராங்கானு பற்றிய குறிப்புகள் காணப்படும் மிகப் பழைய மூலங்களுள் சீன வரலாற்று மூலங்களும் அடங்கும். சுயி அரச மரபு *(Sui dynasty)* காலத்தைச் சேர்ந்த சீன எழுத்தாளர் ஒருவரின் குறிப்பு; தான்-தான் *(Tan-Tan)* என்னும் அரசு; சீனாவுக்குத் திறை செலுத்தியதாகக் கூறுகிறது. இந்தத் தான்-தான் அரசு திராங்கானு நிலப்பகுதிக்கு உட்பட்ட ஓர் இடத்தில் அமைந்து இருந்ததாகவும் கூறப் படுகிறது.  
சீனாவின் சுயி அரசமரபு வீழ்ச்சி அடைந்த பின்னர், தீபகற்ப மலேசியாவின் கிழக்குக் கரையில் இருந்த அந்தத் தான்-தான் அரசு; அந்தக் காலக் கட்டத்தில் சீனாவை ஆட்சி செய்த தாங் அரச மரபுக்குத் *(Tang dynasty)* திறை செலுத்தியது.  
அந்தப் போட்டியில் மலாக்கா வெற்றி பெற்றது. அதன் பின்னர் திராங்கானு நிலப்பகுதி, மலாக்கா சுல்தானகத்தின் கட்டுப்பாட்டுக்குள் வந்தது. 1511ல் மலாக்கா போர்த்துக்கீசியயரால் தோற்கடிக்கப் பட்டதும்; புதிதாக உருவான ஜொகூர் சுல்தானகம் *(Sultanate of Johor),* திரங்கானு உள்ளிட்ட முன்னைய மலாக்கா சுல்தானகத்தின் பல ஆட்சிப் பகுதிகளைத் தன் செல்வாக்கிற்குள் கொண்டு வந்தது.  
அந்த வகையில் 17-ஆம் நூற்றாண்டின் முற்பகுதியில் சில காலம் திராங்கானு, அச்சே சுல்தானகத்தின் *(Aceh Sultanate)* கட்டுப்பாட்டுக்குள் இருந்தது. ஆனாலும், அதே அந்த 17-ஆம் நூற்றாண்டின் பிற்பகுதியில் ஜொகூர் சுல்தானகம் மீண்டும் திராங்கானு மீது தன் செல்வாக்கை நிலைநிறுத்திக் கொண்டது.
# திராங்கானு சுல்தான்

## சீன வரலாற்று மூலங்கள்

### திரங்கானு சுல்தானகம்

தற்போதைய திராங்கானு சுல்தானகம் 1708-ஆம் ஆண்டில் நிறுவப்பட்டது.இதன் முதலாவது சுல்தான்: முதலாவது சைனல் ஆப்தீன் (*Sultan Zainal Abidin I*) தன்னுடைய ஆட்சிப் பீடத்தை கோலா பேராங்கில் நிறுவினார். பின்னர் சில தடவைகள் தன் ஆட்சிப் பீட இடங்களை மாற்றினார். பின்னர், இறுதியாக கோலா திராங்கானுவில் உள்ள புக்கிட் கிளேடாங் (*Bukit Keledang*) எனும் இடத்திற்கு அருகில் நிறுவினார்.  
18-ஆம் நூற்றாண்டில் கோலா திராங்கானு ஒரு சிறிய நகரமாக இருந்தது. அந்த நகரத்தைச் சுற்றி ஆயிரம் வீடுகள் பரவி இருந்தன எனச் சொல்லப்பட்டது. அக்காலத்தில் ஏற்கனவே சீனர்கள் கோலா திராங்கானுவில் காணப் பட்டனர். அந்தக் கட்டத்தில் கோலா திராங்கானு நகரின் மக்கள் தொகையில் அரைப் பங்கினர் சீனர்கள். அவர்கள் வேளாண்மையிலும், வணிகத்திலும் ஈடுபட்டு இருந்தனர்.  
1831-ஆம் ஆண்டில் சுல்தான் தாவூத் (*Sultan Daud*) இறந்த பின்னர் தெங்கு மன்சூர் (*Tengku Mansur*), தெங்கு ஓமார் (*Tengku Omar*) ஆகியோரிடையே வாரிசுரிமைப் போட்டி ஏற்பட்டு உள்நாட்டுப் போராக வெடித்தது.
# திராங்கானு சுல்தான்

## சீன வரலாற்று மூலங்கள்

### சுல்தான் ஓமார்

அப்போது தெங்கு ஓமார் புக்கிட் புத்திரி (*Bukit Puteri*) எனும் இடத்தில் இருந்தார். தெங்கு மன்சூர் பாலிக் புக்கிட் (*Balik Bukit*) எனும் இடத்தில் இருந்தார். இறுதியில் தெங்கு ஓமார் தோல்வியுற்று கோலா திரங்கானுவை விட்டுத் தப்பியோடினார்.  
தெங்கு மன்சூர், சுல்தான் இரண்டாவது மன்சூர் (*Sultan Mansur II*) என்னும் பெயரில் அடுத்த சுல்தானானார். 1837-ஆம் ஆண்டில் சுல்தான் மன்சூர் இறக்கவே அவரின் மகன் சுல்தான் முகமத் என்னும் பெயரில் ஆட்சிப் பொறுப்பை ஏற்றார்.  
1839-ஆம் ஆண்டில் படையுடன் திராங்கானுவுக்குத் திரும்பிய தெங்கு ஓமார், சுல்தான் முகமத்தைத் தோற்கடித்து சுல்தான் ஓமார் என்னும் பெயரில் முடி சூடிக் கொண்டார்.
# திராங்கானு சுல்தான்

## சீன வரலாற்று மூலங்கள்

### திராங்கானு கல்வெட்டு

உலு திராங்கானு மாவட்டத்தின் தலைநகரான கோலா பேராங்கில் *(Kuala Berang)* ஓர் அரேபியக் கல்வெட்டு கண்டுபிடிக்கப்பட்டது. அதற்கு திராங்கானு கல்வெட்டு *(Terengganu Inscription Stone)* என்று பெயர். 1303-ஆம் ஆண்டு கல்வெட்டு.  
அந்தக் கல்வெட்டின் சான்றுகளின்படி, இஸ்லாம் சமயத்தைப் பின்பற்றிய முதல் மலாய் மாநிலம் திராங்கானு என அறியப்படுகிறது. திராங்கானு ஒரு காலக் கட்டத்தில் மலாக்காவின் ஆளுமை மாநிலமாக இருந்தது. ஜொகூர் சுல்தானகத்தின் தோற்றத்திற்குப் பின்னர், திரங்கானு தன் சுயாட்சியைக் கணிசமான அளவிற்குத் தக்க வைத்துக் கொண்டது.
# திராங்கானு சுல்தான்

## சீன வரலாற்று மூலங்கள்

### திராங்கானுவின் முதல் சுல்தான் துன் சைனல் ஆபிதீன்

1724-இல் திராங்கானு ஒரு சுதந்திரமான சுல்தானாகமாக உருவெடுத்தது. முதல் சுல்தான் துன் சைனல் ஆபிதீன். இவர் முன்னாள் ஜொகூர் சுல்தானின் தம்பி. 18-ஆம் நூற்றாண்டில் திராங்கானு அரசியலில் ஜொகூர் வலுவான தாக்கத்தை ஏற்படுத்தியது.  
19-ஆம் நூற்றாண்டில், தாய்லாந்தின் இரத்தனகோசின் இராச்சியத்தின் *(Rattanakosin Kingdom)* ஓர் அடிமை மாநிலமாக திராங்கானு மாறியது, மேலும் ஒவ்வொரு ஆண்டும் பூங்கா மாஸ் என்று அழைக்கப்படும் கப்பம் கட்டியது.
# திராங்கானு சுல்தான்

## சீன வரலாற்று மூலங்கள்

### சுல்தான் உமார் ரியாத் ஷாவின் சிறப்பான ஆட்சி

இது சுல்தான் உமார் ரியாத் ஷாவின் *(Sultan Omar Riayat Shah)* ஆட்சியின் கீழ் நிகழ்ந்தது. இருப்பினும் இவர் திராங்கானுவில் வர்த்தகம் மற்றும் நிலையான அரசாங்கத்தை மேம்படுத்திய ஒரு பக்தியுள்ள ஆட்சியாளர் என நினைவு கூரப்படுகிறார். தாய்லாந்து ஆட்சியின் கீழ், திராங்கானு செழித்து வளர்ந்தது.  
1909-ஆம் ஆண்டின் ஆங்கிலோ - சயாமிய உடன்படிக்கையின்படி திராங்கானு மீதான அதிகாரம் சயாமில் இருந்து பெரும் பிரித்தானியாவுக்கு மாற்றப்பட்டது. 1919-இல் திராங்கானு சுல்தானுக்கு ஒரு பிரித்தானிய ஆலோசகர் நியமிக்கப்பட்டார்.  
மேலும் திராங்கானு கூட்டாட்சி இல்லாத மலாய் மாநிலங்களில் ஒன்றாகவும் மாறியது. இந்த நடவடிக்கை உள்நாட்டில் நல்ல வரவேற்பைப் பெறவில்லை. அதனால் மக்கலிடையே அதிருப்தி. 1928-இல் மக்கள் எழுச்சியை ஒடுக்க ஆங்கிலேயர்கள் இராணுவ பலத்தைப் பயன்படுத்தினார்கள்.
# திராங்கானு சுல்தான்

## சீன வரலாற்று மூலங்கள்

### இரண்டாம் உலகப் போரிப் போது திராங்கானு

1939-ஆம் ஆண்டில் சயாம் நாடு என்பது தாய்லாந்து நாடு என மறுபெயரிடப்பட்டது. இரண்டாம் உலகப் போரின் போது, ஜப்பான் திராங்கானுவை ஆக்கிரமித்தது. அடுத்தக் கட்டமாக, கிளாந்தான், கெடா மற்றும் பெர்லிஸ் ஆகிய மாநிலங்களுடன் திராங்கானுவும் சயாம் ஆட்சிக்கு மாற்றம் செய்யப் பட்டது.  
இரண்டாம் உலகப் போரில், ஜப்பானின் தோல்விக்குப் பிறகு, மலாய் மாநிலங்களின் மீதான பிரித்தானிய கட்டுப்பாடு மீண்டும் நிறுவப்பட்டது. 1948-ஆம் ஆண்டில் திராங்கானு மலாயா கூட்டமைப்பில் உறுப்பியம் பெற்றது.  
பின்னர் 1957-ஆம் ஆண்டில் மலாயாவின் ஒரு மாநிலமானது. 1963-ஆம் ஆண்டில் மலாயா என்பது மலேசியா என உருவகம் பெற்றது. தற்சமயம் மலேசியா கூட்டமைப்பில் ஓர் உறுப்பினராக உள்ளது.
# கேரி தோக்கரி

**கேரி பிரஞ்சு தோக்கரி** (*Gary French Dockery* ) பலத்த காயம் காரணமாக ஏழரை ஆண்டுகள் ஆழ்மயக்கத்தில் இருந்தார். அமெரிக்க காவல்துறை அதிகாரியான இவர் 1996 ஆம் ஆண்டு ஆழ்மயக்கத்திலிருந்து வெளிவந்து உற்சாகமாகப் பேசத் தொடங்கினார். நண்பர்களை அடையாளம் கண்டுகொண்டார். கடந்த ஆண்டுகளில் நடந்த நிகழ்வுகளை நினைவு கூர்ந்தார். பின்னர் மீண்டும் ஆழ்மயக்க நிலைக்குச் சென்று ஓராண்டு கழித்து இறந்தார். அமெரிக்காவின் டென்னசி மாநிலம் ஆமில்டன் மாகாணத்தைச் சேர்ந்த வால்டன் நகரில் இந்நிகழ்வு நடைபெற்றது.